Publication: Magyar Közlöny
Issue: MK-2010-79 (Year: 2010, Number: 79)
Era: contemporary
Section: 15/2006. (IV. 3.) OM rendelethez]
Paragraph Index: 1417

7. Az alapképzési szak képzési célja, az elsajátítandó szakmai kompetenciák: A képzés célja anyagmérnökök képzése, akik alkalmasak az anyagokban zajló folyamatok értelmezésére és irányítására, az anyagok szerkezetének és tulajdonságainak vizsgálatára és azoknak a különböző technológiák során történő megváltoztatására, az anyag-előállítás technológiai folyamatainak rendszerszemléletű irányítására és szervezésére, valamint ezen technológiákkal előállított anyagok minőségének biztosítására, továbbá kellő mélységű elméleti ismeretekkel rendelkeznek a képzés második ciklusban történő folytatásához. Alapfokozat birtokában az anyagmérnökök – a várható szakirányokat is figyelembe véve – ismerik: - az anyagi rendszerekben zajló fizikai-kémiai folyamatokat, képesek a folyamatok (alapszinten való) matematikai leírására, különös tekintettel a termodinamika és kinetika törvényszerűségeire, - a szilárd anyagok atomi, mikro- és makroszerkezetét, a szerkezet vizsgálatához szükséges alapvető módszereket és az alapvető eszközök működési elvét, illetve a szerkezetek kialakulását előidéző folyamatokat, - az anyaggyártó gépek és berendezések működési alapelveit, - a fémek és ötvözeteik metallurgiai előállításának alapvető technológiáit, - fémek és ötvözeteik képlékeny alakításának, illetve öntésének alapvető technológiáit, - a hőkezelés, a felületkezelés alapvető technológiáit, - a kerámiák, a kompozitanyagok gyártásának alapvető technológiáit, - a szemcsés anyagok, a polimerek előállításának alapvető technológiáit, - a műanyagok feldolgozásának alapvető technológiáit, - az egyenlő esélyű hozzáférés elvét és alkalmazását; Alapfokozat birtokában az anyagmérnökök – a várható szakirányokat is figyelembe véve – képesek: - az anyagtechnológiák során a munkafázisok minőségi ellenőrzésére és részfeladatok minőségirányítására, különböző termékek tulajdonságainak meghatározására, - az anyaggyártással kapcsolatos környezeti terhelés felmérésére és annak csökkentésére, - az anyaggyártással kapcsolatos energiafelhasználás felmérésére és annak racionalizálására, - munkavédelmi feladatok megoldására.

Source: https://magyarkozlony.hu/hivatalos-lapok/41d3c06d59cb214a8ccb63556f0325d9011fdf3d/dokumentumok/f87fe7ede863b11a04d7bfe738f2c8fa2b61635e/letoltes